Ո՞ւմ վրա էիք քարեր նետում Սարի թաղում: Ոստիկանների՞, գուցե նրանց ուղղությամբ էիք նետում, բայց նրանց վրա չէիք նետում: Նետում էիք նախ ձեր` ձեր բառով ասեմ` քուչի վրա, այնտեղ ապրող կանանց ու աղջիկների վրա, երեխաների վրա: Գիտե՞ք ինչու, գիտեմ, որ չգիտեք, գիտեմ, որ շատ բան չգիտեք, օրինակ ի՞նչ է նկարել Ռաֆայելը եւ իտալացի՞ է նա արդյոք, թե՞ հույն, բայց դա կարեւոր չէ: Դուք ամենակարեւոր բանը չգիտեք, չգիտեք, թե սեփական քաղաքում, թաղում, բակում, տան դիմաց ինչպե՞ս պետք է ամեն մեկն իրեն պահի: Բայց դուք մեղավոր չեք, ձեզ այդպես դարձրել են` ժամանակները, որոնք շարունակում են մնալ գյադաներինը, բարքերը, որոնք իրականում չարքեր են եւ ձեզ դուխ տվողները, որոնք ընտրությունների ժամանակ գալիս են ձեզ մոտ եւ ասում` «դե գիտես, ապեր», դուք էլ անում եք այն, ինչը գիտեք` խուժանություն: Դուք փողոցում խուժանություն եք անում, քֆուր եք տալիս, մեծ տղա եք, բայց դեռ քարով եք խփում, խփում եք, իբր ճանապարհ եք բացում, իսկ իրականում փակում եք, մեկը չէ, բոլոր ճանապարհները: